স্টাফ রিপোর্টার ॥ নবীগঞ্জে ছোট ভাইকে হত্যার দায়ে বড় ভাইকে যাবজ্জীবন কারাদণ্ড দিয়েছেন আদালত। দণ্ডপ্রাপ্ত হত্যাকারী হচ্ছে-নবীগঞ্জ উপজেলার দাউদপুর গ্রামের মানিক মিয়ার ছেলে আতাউর রহমান (৪৫)। গতকাল বুধবার বেলা সাড়ে ১১টায় হবিগঞ্জের জেলা ও দায়রা জজ মুহম্মদ মাহবুব-উল-ইসলাম এ রায় দেন। মামলার বিবরণে জানা যায়-২০০৮ সালের ১৪ নভেম্বর তুচ্ছ ঘটনা নিয়ে বড় ভাই আতাউর রহমান বাঁশ দিয়ে তার ছোট ভাই তৌহিদুর রহমানের (৪০) মাথায় আঘাত করেন। এতে তৌহিদুর রহমান আহত হন। সঙ্গে সঙ্গে পরিবারের লোকজন তৌহিদুর রহমানকে উদ্ধার করে নবীগঞ্জ উপজেলা স্বাস্থ্য কমপ্লেক্সে নিয়ে গেলে দায়িত্বরত চিকিৎসক তাকে সিলেট এম এ জি ওসমানী মেডিকেল কলেজ হাসপাতালে স্থানান্তর করেন। ওসমানী মেডিকেল কলেজ হাসপাতালে চিকিৎসাধীন অবস্থায় পরদিন ১৫ নভেম্বর তৌহিদুর রহমান মারা যান। ...